**Minuta reuniunii Consorțiului Regional de Inovare**

**-13 decembrie 2022-**

*Reuniunea a avut loc online prin platforma Zoom în data de 13 decembrie 2022, in intervalul orar 11:00-13:30.*

La reuniune au fost prezenți:

* 26 membri ai Consorțiului Regional de Inovare;
* 9 reprezentanți ai ADR Nord-Est: Vasile Asandei - Director general; Gabriela Macoveiu – Director Comunicare, Inovare și Cooperare Externa; Lucian Sandu- Șef Birou, Birou Gestionare RIS3, Simona Ionel, Cosmina Moscalu - Experți, Birou Gestionare RIS3; Agatha Filimon - Șef Birou, Birou Specializare Sectorială; Silviu Manole - Expert, Birou Specializare Sectorială; Bogdan Chelariu - Șef Birou, Birou Reprezentare Bruxelles; Raluca Abaseaca - Expert, Birou Reprezentare Bruxelles.

1. Întâlnirea a început la ora 11:00 prin anunțarea îndeplinirii conformității de desfășurare a evenimentului în ceea ce privește **prezenţa a cel puţin două treimi  din numărul total al membrilor**, conform Regulamentului privind Organizarea și Funcţionarea CRI și CCA.
2. Domnul Vasile Asandei a adresat un cuvânt introductiv, mulțumind pentru implicare tuturor membrilor Consorțiului Regional de Inovare. De asemenea, a subliniat importanța structurii CRI în perioada de programare viitoare, având în vedere faptul că inovarea reprezintă un motor esențial în dezvoltarea regională.
3. Conform Agendei evenimentului, subiectele abordate au fost:

* **Informare activități specifice RIS3 Nord-Est**. (*Doamna Gabriela Macoveiu*)

Au fost prezentate aspecte generale privind Programul Regional Nord-Est 2021-2027, accentul fiind pus pe Prioritatea 1: Nord-Est – O regiune mai competitivă, mai inovativă. De asemenea, au fost reliefate date statistice din POR 2014-2020, Axa 1: Promovarea transferului tehnologic, informații despre proiectele realizate în colaborare cu Banca Mondială, precum și câteva repere privind sprijinul ADR Nord-Est pentru proiecte de inovare promovate din Regiunea Nord-Est.

* **Oportunitati de finantare pentru proiectele RIS3** (*Domnul Lucian Sandu*)

S-au prezentat, în premieră, intervențiile din Programul Regional Nord-Est 2021-2027, *Prioritatea 1: Nord-Est – O regiune mai competitivă, mai inovativă.*

Domnul Șerban-Cezar Strătilă a pus întrebări referitoare la intervenția “Sprijinirea cu instrumente financiare a întreprinderilor cu capitalizare medie și întreprinderilor mici cu capitalizare medie”. Doamna Macoveiu a oferit răspunsuri clarificatoare cu privire la termenii de întreprinderi cu capitalizare medie și întreprinderi mici cu capitalizare medie („întreprinderi mici cu capitalizare medie” înseamnă entități care au până la 499 de angajați și care nu sunt IMM-uri; „întreprinderi cu capitalizare medie” înseamnă entități care au până la 3000 de angajați și care nu sunt nici IMM-uri, nici întreprinderi mici cu capitalizare medie).

Domnul Mihai Dimian a cerut clarificări cu privire la finanțarea infrastructurii de cercetare, la care doamna Macoveiu a adus lămuriri mai detaliate privind intervenția *Activități CDI în colaborare cu IMM și investiții în organizațiile CDI publice și universități*.

Domnul Mihai Dimian a subliniat importanța perioadei de pregătire a aplicațiilor de finanțare și rezonabilitatea perioadei de depunere a acestor proiecte complexe.

* **Informare Pact for Skills (European Skills Agenda)** (*Doamna Raluca Abaseaca*)

La nivel European, tema dezvoltării competențelor este inclusă în multe inițiative europene, prezentarea creionând aspecte esențiale ale Pactului pentru Competențe.

* **Informare European Innovation Agenda** (*Domnul Bogdan Chelariu*)

Prezentarea a adus informații cu privire la Noua Agenda Europeană de Inovare, precum și perspective europene privind provocări și inițiative emblematice.

* **Platforma Territoria** (*Doamna Agatha Filimon*)

S-au comunicat informații cu privire la Platforma online de brokeraj pentru servicii CDI pentru regiunea Nord-Est, realizată de ADR Nord-Est în cadrul proiectului H2020 TeRRItoria.

Prezentările sunt anexate prezentei minute.

Data: Întocmit:

14 decembrie 2022 Cosmina Moscalu